Sienestyskausi jatkuu Etelä-Suomen metsissä. Jäätyneet suppilovahverot on kätevintä kerätä suoraan pakastusrasiaan.

Sienten ystävien kausi on tänä vuonna jatkunut erityisen pitkään. Metsistä löytyy edelleen suppilovahveroita, orakkaita ja jopa kantarelleja.

Satoja sienestäjiä kouluttanut lemiläinen keruutuotetarkastaja Martti Hakala ei pidä tilannetta mitenkään poikkeuksellisena.

Niissä ei ole toukkia eikä multakaan tartu kohmeisten sienten jalkoihin. Martti Hakala

– Yleensä suppilovahveroita on niin kauan, kunnes lumi peittää maan. Ja kerran kävin vuoden ensimmäiset sienet keräämässä uudenvuodenpäivänä, Hakala kertoo.

Jäiset sienet suoraan pannulle tai pakastimeen

Jäiset suppilovahverot on helppo napsia sammalikosta, sillä ne katkeavat kevyellä otteella. Sienet voi kerätä koriin ja heittää suoraan pannulle tai pakastusrasioihin, jotka voi kotona siirtää saman tien pakastimeen.

Sieniin pätevät samat säännöt kuin muihinkin elintarvikkeisiin.

– Jos säät vaihtelevat ja sienet sulavat ja jäätyvät metsässä moneen kertaan, ne eivät enää kelpaa syötäviksi, Hakala muistuttaa.

Kertaalleen jäätyneet joulukuiset suppilovahverot ovat erinomaisia.

– Niissä ei ole toukkia eikä multakaan tartu kohmeisten sienten jalkoihin, sanoo Hakala.